**ชื่อเรื่อง**  : ใบของกล้วยทำให้รวยได้

**ชื่อเจ้าของผลงาน** : นายทักษิณ ผ่องแผ้ว

นางสาวอุราภรณ์ วังจ่อ

นายชวโรจน์ ศิริโรจน์ภิญโญ

**ครูที่ปรึกษา** : นางเบญจมาศ ชนะน้อย

นายพลากร ขุริมนต์

**สถาบันการศึกษา** : โรงเรียนบ้านหมากแข้ง อำเภอเมือง จังหวัดอุดรธานี

**บทคัดย่อ**

การศึกษาเรื่องใบของกล้วยทำให้รวยได้ ในครั้งนี้ มีวัตถุประสงค์เพื่อศึกษาประโยชน์ของใบตองที่มีต่อพิธีกรรมของไทยและเพื่อศึกษารายได้ที่เกิดจากงานใบตอง ซึ่งผู้ศึกษาได้สืบค้นข้อมูลทางอินเทอร์เน็ต ศึกษาจากเอกสาร สำรวจและสัมภาษณ์จากบุคคลที่เกี่ยวข้อง พบว่า พิธีกรรมที่ใช้ใบตองเป็นงานประดิษฐ์เพื่อใช้ประกอบพิธีกรรมได้แก่ งานพระราชพิธี งานสมโภช งานมงคลสมรส งานอุปสมบท งานไหว้ครู บูชาพระ บูชาเทพเจ้า การบวงสรวง การตั้งศาลพระภูมิ การสะเดาะเคราะห์ การสู่ขวัญ การขอขมา และประเพณีนิยมในวันสำคัญและโอกาสต่างๆ ซึ่งพิธีกรรมเหล่านี้ส่งผลให้เกิดการสร้างรายได้กับผู้ที่ประกอบอาชีพงานใบตอง โดยมีรายได้ตั้งแต่การขายใบตอง ราคา ๑๐ บาท ถึงรายได้จากการประดิษฐ์งานใบตองในรูปแบบที่หลากหลายซึ่งเป็นรายได้สูงสุดถึง ๑๐๐,๐๐๐ บาท ต่อครั้งหรือต่องาน แสดงให้เห็นว่า ใบของกล้วยหรือใบตองเป็นวัสดุที่มีในท้องถิ่นที่สามารถนำมาประดิษฐ์แล้วใช้ประโยชน์เพื่อเพิ่มรายได้เป็นอย่างดียิ่ง

**Abstract**

The purposes of The Rich from the Banana leaves were to study about the benefits of banana leaves on the rituals of Thailand and The revenue from banana leaves. Which the authors searched the information from the internet, document study, surveys and interviews the involved people, the information found that : the rituals that use banana leaves as the crafts of worship, such as royal ceremony, celebration, wedding, ordination ceremony, Teacher venerated Day, pay respect to the Buddha, worship to God, sacrifice, Shrine, exorcise, Thai blessing ceremony, apologize and the important occasions conventional

These conventional ceremony effects to the revenue of the Professionals who work in banana leaves, from 10 – 100000 bahts, it is mean that the banana leaves help people get more and more of the revenue.

**ที่มาและความสำคัญ**

กล้วยเป็นไม้ผลที่คนไทยรู้จักกันมานาน เนื่องจากกล้วยมีถิ่นกำเนิดในเอเชียใต้และเอเชียตะวันออกเฉียงใต้ จากการศึกษาพบว่ากล้วยมีวิวัฒนาการถึง ๕๐ ล้านปีมาแล้ว เชื่อกันว่ากล้วยเป็นไม้ผลชนิดแรกที่มีการปลูกเลี้ยงไว้ตามบ้านเพื่อบริโภคและใช้ในพิธีกรรมต่างๆ (สารานุกรมไทยสำหรับเยาวชน เล่มที่ ๓๐, ๒๕๔๗)

ในอดีตที่ผ่านมา มนุษย์พยายามเรียนรู้ที่จะดำรงชีวิตอยู่ท่ามกลางธรรมชาติ โดยเน้นความกลมกลืน ในรูปแบบของการพึ่งพาอาศัยซึ่งกัน ความเป็นอยู่ภายใต้กรอบของการรับและการให้อย่างเหมาะสม สิ่งของเครื่องใช้ต่าง ๆ ซึ่งมนุษย์ได้ดัดแปลงมาจากธรรมชาติ ล้วนแล้วแต่จะมีการนำไปใช้ให้เหมาะสม และมีความสมดุลกับธรรมชาติ ศิลปะงานใบตองเริ่มมีมาตั้งแต่สมัยใดนั้น ไม่ปรากฏหลักฐานที่แน่นชัด มีใช้เฉพาะเป็นส่วนประกอบของงานดอกไม้และใช้เป็นภาชนะใส่ขนมและอาหารเท่านั้น ในส่วนของวัฒนธรรม งานฝีมือ ต่าง ๆ ที่บ่งบอกถึงความเป็นเอกลักษณ์ไทย ต้องยอมรับว่าบรรพบุรุษของเราช่างคิดและประดิษฐ์ผลงาน อันสวยงามที่ทรงคุณค่าเอาไว้ให้เยาวชนรุ่นหลังได้เห็นและเรียนรู้ กับผลงานเหล่านั้นเพื่อช่วยกันพัฒนางานฝีมือให้คงอยู่สืบไป (พรยุพรรณ พรสุขสวัสดิ์, ๒๕๔๗)

ปัจจุบันถึงแม้โลกจะก้าวหน้าวิทยาการก้าวไกลเพียงใด ในชีวิตของคนไทยส่วนใหญ่ก็ยังมีความผูกพันกับใบตองหรือใบของกล้วย ซึ่งมีการนำใบของกล้วยมาดัดแปลงเป็นสิ่งประดับงานศิลป์ในพิธีต่างๆ ทั้งในประเทศ และนานาชาติ ความสูงค่าของใบตองกับชีวิตแบบไทยๆ มีมาตั้งแต่สมัยโบราณ ในปัจจุบันการประดิษฐ์ใบตอง ได้ขยายวงกว้างขึ้นเป็นที่น่าสนใจของประชาชนทั่วไปจนถึงชาวต่างชาติ ได้มีการจัดนิทรรศการตามสถานที่ต่างๆ นอกจากนี้วิถีชีวิตของคนไทยยังมีความผูกพันอยู่กับพิธีกรรม ไม่ว่าจะเป็น งานพระราชพิธี งานมงคลสมรส งานอุปสมบท งานไหว้ครู ไหว้พระ งานบวงสรวง การตั้งศาลพระภูมิ การสะเดาะเคราะห์ เป็นต้น ผู้ที่คิดประดิษฐ์งานใบตองจึงได้ประยุกต์และพัฒนางานให้มีรูปแบบหลากหลายเพื่อใช้ให้เหมาะสมกับพิธีกรรมต่างๆ งานใบตองนอกจากจะมีคุณค่าทางศิลปะแล้วยังเป็นงานที่สร้างรายได้ให้กับผู้ที่ประกอบอาชีพทางด้านนี้ให้เป็นอาชีพหลักและอาชีพเสริมได้เป็นอย่างดียิ่ง

จากที่กล่าวมาแล้วข้างต้นผู้ศึกษามีความสนใจที่จะศึกษาเกี่ยวกับใบตองกับพิธีกรรมต่างๆ และประโยชน์ของใบตอง เพราะจากประโยชน์ของใบตองนี้ได้สร้างรายได้ให้กลับกลุ่มคนที่มีอาชีพที่เกี่ยวกับใบตองเป็นอย่างมาก นอกจากนี้ยังเป็นการเผยแพร่เอกลักษณ์อย่างหนึ่งของประเทศไทยให้เกิดความภาคภูมิใจในความเป็นไทยอย่างยิ่ง

**จุดประสงค์ของการศึกษา**

๑. เพื่อศึกษาประโยชน์ของใบตองที่มีต่อพิธีกรรมของไทย

๒. เพื่อศึกษารายได้ที่เกิดจากงานใบตอง

**วิธีดำเนินการศึกษา**

การศึกษาครั้งนี้เป็นการศึกษาค้นคว้าด้วยตนเอง ผู้ศึกษาจึงได้วางแผนการดำเนินงาน แบ่งหน้าที่รับผิดชอบในเก็บรวบรวมข้อมูลโดยการสืบค้นข้อมูลทางอินเทอร์เน็ต ศึกษาจากหนังสือเอกสาร สำรวจในพื้นที่เพื่อให้ได้ข้อมูลจากสถานที่จริงและสัมภาษณ์บุคคลที่เกี่ยวข้อง จากนั้นนำข้อมูลมาวิเคราะห์ สังเคราะห์และร่วมกันอภิปรายสรุป เขียนเป็นรายงานการศึกษา และนำเสนอในรูปแบบสื่อมัลติมีเดีย ซึ่งผู้ศึกษาได้ดำเนินการดังรายละเอียดต่อไปนี้

๑. ใบตองกับความเชื่อ

๒. ประเภทของบายศรีกับพิธีกรรม

๓. คุณค่าและประโยชน์ของใบตอง

๔. รายได้จากงานใบตอง

**ผลการศึกษา**

**๑. ใบตองกับความเชื่อ**

ในสมัยโบราณ ความเชื่อเรื่องใบตองของคนไทยมีอยู่มากมายโดยเฉพาะเชื่อว่าใบตองมีความสะอาดบริสุทธิ์ เหมาะสมที่จะนำมาประดิษฐ์ใช้ประกอบพิธีกรรมต่างๆ ทั้งยังนำมาเป็นภาชนะใส่อาหารหรือนำมาห่อขนม ในอดีตมีการใช้เตารีดเป็นเตาถ่าน หากเตาร้อนมากไปก็เอามารีดบนใบตองสดก่อนนำไปรีดผ้า เพราะใบตองมีสารจำพวกขี้ผึ้งหุ้มอยู่ขี้ผึ้งจะช่วยเคลือบเตารีดทำให้รีดผ้าไม่ติด(สารานุกรมไทยสำหรับเยาวชน,

ตามความเชื่อมาแต่โบราณกาล การตั้งเครื่องบูชาด้วยบายศรีเพื่ออัญเชิญปฐมบรมครู คือ พระพุทธเจ้า บิดา มารดา ครูอุปัชฌาย์อาจารย์ ตลอดจนเท้ามหาพรหม เทพเจ้าทั้งหลาย พระแม่ธรณี พระแม่คงคา เทพแห่งศิลปะศาสตร์ อีกทั้งยังใช้ในการแก้บนบานสารกล่าว เพื่อความเป็นสิริมงคล จะกระทำการสิ่งใดก็จะสำเร็จได้ด้วยดี

จากความเชื่ออันแรงกล้าของคนไทยในสมัยอดีตจนถึงปัจจุบัน ทำให้งานใบตองได้รับความนิยมมาก และใบตองนี้เองทำให้เกิดบายศรีที่ใช้ประกอบพิธีกรรมต่างๆ ซึ่งบายศรีนี้ยังสร้างรายได้ให้ผู้คนมากมายและยังเป็นการรักษาเอกลักษณ์ของไทยโดยไม่มีชาติใดเหมือนอีกด้วย

**๒. ประเภทของบายศรีกับพิธีกรรม**

บายศรี ตามความหมายในพจนานุกรมฉบับราชบัณฑิตยสถาน พ.ศ.๒๕๔๒ หมายถึง เครื่องเชิญขวัญหรือรับขวัญ ทำด้วยใบตอง รูปคล้ายกระทงเป็นชั้นๆ มีขนาดใหญ่เล็กสอบขึ้นไปตามลำดับ เป็น ๓ ชั้น ๕ ชั้น ๗ ชั้น หรือ ๙ ชั้น มีเสาปักตรงกลางเป็นแกนมีเครื่องสังเวยอยู่ในบายศรี และมีไข่ขวัญเสียบอยู่

ในพิธีการ งานมงคลของชาวไทย จะนำบายศรีมานำหน้าพิธีการงานเพราะเชื่อว่าบายศรีเป็น

ของสูง ในปัจจุบันการดำเนินชีวิตของประชาชนชาวไทยส่วนหนึ่งยังมีการผูกพันกับความเชื่อในสิ่งศักดิ์สิทธิ์ที่ตนนับถือ และมักจะหาสิ่งของ เช่น ดอกไม้ ธูปเทียน บูชาสิ่งศักดิ์สิทธิ์นั้น สิ่งที่ยังพบอยู่และนับวันจะมีความนิยมมากขึ้นได้แก่การประกอบพิธีกรรมต่าง ๆ เพื่อเคารพสิ่งศักดิ์สิทธิ์ทั้งหลาย และบายศรีที่ใช้ในพิธีกรรมที่เกี่ยวกับการดำเนินชีวิตในช่วงต่าง ๆ ของคนไทย แยกประเภทตามการใช้งานได้ดังนี้

๒.๑ บายศรีหลวง เป็นบายศรีพิธีหลวงที่ใช้ในพระราชประเพณีนิยม และพิธีทำขวัญสมโภชงานสำคัญต่างๆ และบายศรีชั้นหรือบายศรีต้นมีหลายขนาดตามบรรดาศักดิ์ คือ ๙ ชั้น สำหรับพระบาทสมเด็จพระเจ้าอยู่หัว และสมเด็จพระนางเจ้าฯพระบรมราชินีนาถ ๗ ชั้น สำหรับเจ้านายชั้นเจ้าฟ้า และพระราชอาคันตุกะชั้นประธานาธิบดี ๕ ชั้น สำหรับ เจ้านายที่ทรงกรมหรือเสนาบดี ๓ ชั้น ใช้ในพิธีสมรสชั้นหลานของเจ้านายฝ่ายเหนือ  
 ๒.๒ บายศรีราษฎร์ ได้แก่

๒.๒.๑ บายศรีปากชาม เป็นบายศรีขนาดเล็กสุดบรรจุในชามขนาด ใช้สำหรับบวงสรวง บูชาครู เทพยดาทั่วไป นอกจากนี้ยังใช้ในงานพิธีมงคลได้แทบทุกพิธี เนื่องจากบายศรีปากชามจะจัดเป็นคู่ๆ

๒.๒.๒ บายศรีใหญ่ หรือบายศรีสู่ขวัญ เป็นบายศรีขนาดใหญ่ จัดใส่ พาน โตก ตะลุ่ม จะทำหลายชั้นซ้อนกันก็ได้ตามขนาดของพิธี ใช้ในการทำขวัญ หรือสู่ขวัญ งานมงคลสมรส งานอุปสมบทงานรับขวัญ ส่งขวัญ สมโภช ขอขมาต่อเจ้ากรรมนายเวร ขอขมาผู้มีพระคุณ บูชาพระบรมธาตุ เพื่อเป็นสิริมงคล

**๓. คุณค่าและประโยชน์ของใบตอง**

ใบตอง เป็นใบของต้นกล้วยที่สามารถทำประโยชน์ได้หลากหลายมากมาย การประดิษฐ์

ใบตองเป็นเอกลักษณ์ของคนไทยอย่างหนึ่งที่แสดงออกถึงกลิ่นอายของความเป็นไทยแท้อีกด้วย และยังแสดงถึงความละเอียดอ่อนสวยงามอีกด้วย นอกจากนี้ใบตองยังมีประโยชน์ในด้านต่างๆ มากมาย

๓.๑ คุณค่าของใบตอง งานใบตองเป็นศิลปะที่มีคุณค่าในด้านต่างๆ ดังนี้

๓.๑.๑ คุณค่าทางด้านวัฒนธรรมและสังคม ตามวิถีชีวิตและขนบธรรมเนียมประเพณีของคนไทยมีความผูกพันกับใบตองมาตั้งแต่สมัยโบราณ ดังนั้นการนำใบตองมาประดิษฐ์เป็นงานฝีมือและทำบายศรีเพื่อใช้ในพิธีต่างๆ ตามวัฒนธรรมและประเพณีจึงมีความสำคัญอย่างยิ่ง ใบตองเหล่านี้จะมีเพียงแค่คนไทยเท่านั้นที่สามารถทำออกมาได้งดงามและละเอียดอ่อนเพราะใบตองกับวิถีชีวิตคนไทยนั้นเป็นของคู่กัน งานใบตองสร้างสรรค์ศิลปะมรดกของชาติ ผลงานประณีตศิลป์เป็นศิลปะมรดกแขนงหนึ่งที่บ่งบอกถึงความ เป็นไทยเพราะมีเอกลักษณ์เฉพาะตัว มีความละเอียด ประณีต อ่อนโยน มีระเบียบ มีความสง่างาม มีความงามแบบวิจิตรพิสดาร อันเป็นงานที่ทรงคุณค่าของไทย

๓.๑.๒ คุณค่าทางด้านเศรษฐกิจ งานใบตองเหล่านี้สามารถสร้างรายได้ให้กับผู้ที่มีความสามารถทางด้านนี้ ไม่ว่าจะทำเป็นอาชีพหลัก หรืออาชีพเสริม ก็สามารถที่จะทำให้มีรายได้เพิ่มมากขึ้น

๓.๑.๓ คุณค่าทางด้านจิตใจ การประดิษฐ์งานใบตองจะช่วยให้จิตใจสงบร่มเย็น การนำใบตองมาประดิษฐ์เป็นสิ่งสวยงามย่อมนำมาซึ่งความเพลิดเพลิน ความสงบร่มเย็นแห่งจิตใจ เพราะจิตใจมีสมาธิ ความคิดก็เกิดจินตนาการ ผู้ที่ทำงานใบตองจะเป็นผู้ที่มีอารมณ์ดี คิดแต่สิ่งที่ดีงาม อันนำมาซึ่งความประพฤติดีประพฤติชอบ และเมื่อทำงานเสร็จก็จะเกิดความภาคภูมิใจในผลงาน นอกจากนี้งานประดิษฐ์ใบตองชนิดต่างๆ ยังทำให้ผู้ที่ได้พบเห็นมีความรู้สึกชื่นชมยินดีและภาคภูมิใจในผลงานนั้นๆ ด้วย

๓.๒ ประโยชน์ของใบตอง

ประโยชน์ของใบตองนั้นมีมากมายทั้งในชีวิตประจำวัน โอกาสพิเศษและการธรรมรงศิลปวัฒนธรรมและประเพณีไทย ตลอดจนช่วยให้เกิดความสุขทางใจและยังเป็นอาชีพได้

๓.๒.๑ ประโยชน์ในชีวิตประจำวัน

๓.๒.๑.๑ ใช้ใส่อาหาร ห่ออาหาร ห่อขนม ห่อผัก ห่อดอกไม้ ช่วยให้สดทนนาน

๓.๒.๑.๒ ช่วยให้ขนมและอาหารสีสวยและมีกลิ่นหอมชวนรับประทาน เช่น ใช้ ใบตองกล้วยน้ำว้าห่ออาหารและขนมจะทำให้มีกลิ่นหอมและอาหารสีสวยคงเดิม ไม่นิยมใช้ใบตองตานี ห่ออาหารเพราะจะทำให้อาหารมีสีดำและไม่หอม

๓.๒.๑.๓ ใช้เป็นอาหารสัตว์ ใบกล้วยสด มีสีเขียวมีระดับโปรตีนใกล้เคียงกับหญ้าขนสดนำมาใช้เป็นอาหารหยาบสำหรับเลี้ยง โค กระบือ ร่วมกับฟางข้าว และหญ้าแห้ง จะทำให้โค กระบือกินอาหารมากขึ้น การนำใบกล้วยหั่นเป็นฝอยตากแห้งแล้ว นำมาผสมอาหารข้นเลี้ยงสุกร สัตว์ปีก อาจจะเป็นอีกวิธีหนึ่งที่น่าจะลดต้นทุนการผลิตได้

๓.๒.๒ ประโยชน์ในโอกาสพิเศษ

๓.๒.๒.๑ งานวันสำคัญ ประดิษฐ์ภาชนะใส่ดอกไม้ ขนม ผลไม้ และใส่อาหารนำไปให้บุคคลซึ่งเคารพนับถือ ในวันคล้ายวันเกิด วันขึ้นปีใหม่ วันขึ้นบ้านใหม่ วันประสบความสำเร็จ วันฉลองโชคชัย วันเยี่ยมไข้ หรือแม้แต่วันจากไป

๓.๒.๒.๒ งานประเพณีนิยม ชาวไทยนิยมประดิษฐ์ผลงานดอกไม้ใบตองแบบประณีตศิลป์ใช้ในงานพิธี เช่น พานขันหมาก ขันหมั้น ขันสินสอด พานรับน้ำสังข์ บายศรี กระทงลอย ใช้ในงานต่าง ๆ ซึ่งล้วนแต่เป็นประเพณีที่งดงามของชาวไทยที่ควรจะฟื้นฟูและรักษาไว้

๓.๒.๒.๓ งานพิธีทางศาสนา เช่น พานดอกไม้ธูปเทียน กระทงดอกไม้ แต่งเทียนพรรษา กระถางธูป เชิงเทียน หมากเบ็ง บายศรีปากชาม เป็นต้น

๓.๒.๓ เป็นอาชีพหลักและอาชีพเสริมได้ถ้ามีใจรักงานด้านนี้และมีงานอื่นเป็นหลักอยู่ ก็ใช้เป็นอาชีพเสริมหรืออาชีพรองช่วยเพิ่มรายได้ให้แก่ครอบครัว หรือถ้ามีใจรักมากๆ ก็ใช้เป็นอาชีพหลักได้

**๔. รายได้จากงานใบตอง**

ด้วยในปัจจุบันพิธีกรรมต่างๆ ของไทยนิยมนำใบตองมาเป็นงานประดิษฐ์เพื่อให้มีศิลปะและความงดงามที่ทรงคุณค่า จึงทำให้การประดิษฐ์งานใบตอง ประดิษฐ์บายศรีกลายเป็นอาชีพอีกหนึ่งอาชีพที่สร้างรายได้ จากการสำรวจและสัมภาษณ์ผู้ที่ประกอบอาชีพด้านงานใบตอง พอสรุปเป็นราคาตามประเภทได้ ดังนี้

๔.๑ ใบตองสด ใบตองที่สร้างรายได้มากที่สุดคือ ใบตองตานี รองลงมาคือใบตอง กล้วยน้ำว้า ราคาตามท้องตลาดขายตับละ ๑๐ บาท (๑ ตับได้จากใบตอง ๑-๒ ก้าน)

๔.๒ หมากเบ็ง เป็นงานประดิษฐ์ขนาดเล็กสุด ราคาขายขนาดเล็กคู่ละ ๓๐ บาท ขนาดใหญ่คู่ละ ๑๕๐ บาท

๔.๓ บายศรีปากชาม ราคาตามท้องตลาด ขนาดเล็กคู่ละ ๕๐ บาท ขนาดใหญ่ คู่ละ ๑๕๐ บาท แต่ถ้าเป็นบายศรีปากชามประยุกต์ ราคา ๑,๕๐๐ – ๒,๐๐๐ บาท

๔.๔ พานไหว้ครู พานขอขมา ราคา ๒,๕๐๐ – ๑๒,๐๐๐ บาท

๔.๕ บายศรีสู่ขวัญ ราคา ๑,๕๐๐ – ๒๐,๐๐๐ บาท

๔.๖ ชุดสินสอดทองหมั้น ราคา ๑,๕๐๐ – ๑๐,๐๐๐ บาท

๔.๗ ชุดขันหมาก ราคา ๑๕,๐๐๐ – ๒๐,๐๐๐ บาท

๔.๘ งานมงคลสมรสใช้ดอกไม้สดและงานประดิษฐ์ใบตองในการแต่งซุ้มและเวที รวมทั้งชุดขันหมาก ราคาเหมาจ่าย ๘๐,๐๐๐ – ๑๐๐,๐๐๐ บาท

จากรายได้ที่กล่าวมาข้างต้นนั้น เป็นรายได้ที่แน่นอน มั่นคง เนื่องจากการจะนำใบตองมาขาย หรือประดิษฐ์งานที่เกี่ยวกับใบตองนั้นจะต้องมีผู้สั่งทำหรือสั่งซื้อจึงจะสามารถทำได้ ซึ่งไม่เหมือนกับการขายสินค้าประเภทอื่น

**สรุปและอภิปรายผลการศึกษา**

๑. ประโยชน์ของใบตองที่มีต่อพิธีกรรมของไทย งานใบตองเป็นศิลปะที่มีคุณค่าทางด้านวัฒนธรรมและสังคม คุณค่าทางด้านเศรษฐกิจ คุณค่าทางด้านจิตใจ เพราะพิธีกรรมต่างๆ ของคนไทยที่ปฏิบัติกันมาแต่สมัยโบราณจนกระทั่งถึงปัจจุบันได้นำใบตองมาประดิษฐ์เป็นงานฝีมือในรูปแบบต่างๆ ที่มีผลงานประณีต มีเอกลักษณ์เฉพาะตัว มีความละเอียด อ่อนโยน มีระเบียบ มีความงามแบบวิจิตรพิสดาร อันเป็นงานที่ทรงคุณค่าเป็นศิลปะมรดกแขนงหนึ่งที่บ่งบอกถึงความเป็นไทย งานประดิษฐ์จากใบตองที่มีความสำคัญ ต่อพิธีกรรมของไทย ได้แก่ พานบายศรี พานไหว้ครู พานขอขมา ขันหมาก หมากเบ็ง เป็นต้น

๒. จากการศึกษารายได้ที่เกิดจากงานใบตอง ผู้ศึกษาได้สำรวจและสัมภาษณ์ผู้ที่มีอาชีพเกี่ยวกับงานใบตอง ทั้งในตลาด ในพื้นที่ที่ปลูกกล้วยเพื่อขายใบตอง และร้านที่ประกอบอาชีพในการประดิษฐ์งานใบตอง พอสรุปเป็นรายได้ว่างานใบตองนั้นสามารถสร้างรายได้ตั้งแต่ ๑๐ บาท ถึง ๑๐๐,๐๐๐ บาท ต่อครั้ง หรือ ต่องานหรือต่อประเภทของงานใบตอง ดังนั้นผู้ที่จะประกอบอาชีพเกี่ยวกับงานใบตองได้จะต้องเป็นผู้มีสมาธิ มีจิตใจที่สงบอ่อนโยน รักในงานศิลปะ มีความรู้เรื่องใบตองและด้านพิธีกรรม เป็นผู้มีความคิดสร้างสรรค์ เพื่อประยุกต์และพัฒนางานใบตองให้มีรูปแบบที่หลากหลาย เพื่อใช้ให้เหมาะสมกับพิธีกรรมต่างๆเป็นที่พอใจของผู้ที่พบเห็นก็จะส่งผลให้เพิ่มรายได้ในงานนั้นๆ ต่อไป งานใบตองนอกจากจะมีคุณค่าทางศิลปะแล้ว ยังเป็นงานที่สร้างรายได้ให้กับผู้ที่ประกอบอาชีพทางด้านนี้ให้เป็นอาชีพหลักและอาชีพเสริมได้เป็นอย่างดียิ่ง

ดังนั้น งานฝีมือต่างๆ ที่สวยงามประณีตอันบ่งบอกถึงความเป็นเอกลักษณ์ไทยที่ทรงคุณค่า เยาวชนรุ่นหลังจึงควรเรียนรู้กับผลงานเหล่านั้นเพื่อช่วยกันพัฒนางานฝีมือให้คงอยู่สืบไป และนอกจากนี้การใช้ใบตองแทนวัสดุอื่นยังช่วยลดภาวะโลกร้อนได้อีกด้วย

**บรรณานุกรม**

|  |
| --- |
| พรยุพรรณ พรสุขสวัสดิ์. **งานใบตองวิจิตรตองนวลมวลบุปผา**. กรุงเทพมหานคร: สำนักพิมพ์แม่บ้าน, ๒๕๔๗. |
| สารานุกรมไทยสำหรับเยาวชน เล่มที่ ๓๐. โดยพระราชประสงค์ในพระบาทสมเด็จพระเจ้าอยู่หัว.  กรุงเทพมหานคร: สำนักพิมพ์สำนักงานกลาง หอรัษฏากรพิพัฒน์ ในพระบรมมหาราชวัง, ๒๕๔๗ |
| “ที่มาและความสำคัญ.” (ออนไลน์). เข้าถึงได้จาก  [http://elearningcvc.freetzi.com/page1.php สืบค้น](http://elearningcvc.freetzi.com/page1.php%20%20สืบค้น) ๖ สิงหาคม ๒๕๕๖.  <http://kasineepuipui.wordpress.com> สืบค้น ๖ สิงหาคม ๒๕๕๖.  http://bible70.blogspot.com/2012/07/blog-post\_21.html สืบค้น ๘ สิงหาคม ๒๕๕๖. |
| “ ใบตองกับความเชื่อ.” (ออนไลน์). เข้าถึงได้จาก    [http://www.oknation.net/blog/buddhamongkonhatainares/2013/07/07/entry-1](http://www.oknation.net/blog/buddhamongkonhatainares/2013/07/07/entry-1                                สืบค้น ๘)  [สืบค้น ๘](http://www.oknation.net/blog/buddhamongkonhatainares/2013/07/07/entry-1                                สืบค้น ๘) สิงหาคม ๒๕๕๖  <http://www.bloggang.com/viewdiary.php?id=cojilovekimji&month=06-2009&>  date=15&group=11&gblog=36 สืบค้น ๑๐ สิงหาคม ๒๕๕๖.  http://www.m-culture.go.th/ilovethaiculture/index.php/2013-09-03-09-34-32/  km-travel/item สืบค้น ๑๕ สิงหาคม ๒๕๕๖. |
| “ประเภทของบายศรีกับพิธีกรรม.” (ออนไลน์). เข้าถึงได้จาก  <http://www.m-culture.go.th/ilovethaiculture/index.php/2013-09-03-09-34-32/km->  travel/item/ สืบค้น ๑๕ สิงหาคม ๒๕๕๖.  <http://kachondet.blogspot.com/2013/02/blog-post.html> สืบค้น ๑๖ สิงหาคม ๒๕๕๖.  <http://www.thaigoodview.com/node/39935?page=0,4> สืบค้น ๑๗ สิงหาคม ๒๕๕๖.  http://www.freethailand.com/indexsite.php?act=m&catid=32884&username=  napak# สืบค้น ๒๐ สิงหาคม ๒๕๕๖. |
| “คุณค่าและประโยชน์ของใบตอง.” (ออนไลน์). เข้าถึงได้จาก  <http://siamcultre.buu.ac.th/th/> สืบค้น ๒๐ สิงหาคม ๒๕๕๖.  <http://elearningcvc.freetzi.com/page2.php> สืบค้น ๒๐ สิงหาคม ๒๕๕๖.  <http://kasineepuipui.wordpress.com/2012/05/22/118/> สืบค้น ๒๗ สิงหาคม ๒๕๕๖. |

“รายได้จากงานใบตอง.” สัมภาษณ์บุคคล

นายยุทธนา ศรีศิริ เจ้าของร้านดอกไม้สดและงานใบตอง ตลาดเทศบาลนครอุดรธานี

นางวราภรณ์ แท่งทอง เจ้าของแผงขนมไทยและข้าวห่อใบตอง ตลาดเทศบาลนครอุดรธานี

นางแดง อนันธิกุลชัย เจ้าของแผงขนมไทย ตลาดเทศบาลนครอุดรธานี

นางบังอร มุกดาม่วง เจ้าของร้านดอกไม้สดและงานใบตอง ตลาดไทยศิริ

นางไขแสง สิงห์ธีประภา แม่ค้าขายใบตอง ตลาดเทศบาลและเจ้าของสวนกล้วย บ้านหนองแสง

หมู่ที่ ๙ ตำบลหนองอ้อ อำเภอหนองวัวซอ จังหวัดอุดรธานี

นางเรณู ช่างถม เจ้าของสวนกล้วย บ้านห้วยหินลาด ตำบลโคกสะอาด อำเภอเมือง จังหวัดอุดรธานี

นายเอกพงษ์ เบิกบานดี ร้านดอกไม้สดบัวสวรรค์ ๒๐๑/๙ ถนนจิตประสงค์ ตำบลกุมภวาปี

อำเภอกุมภวาปี จังหวัดอุดรธานี